text: Se huset der er strikket
  20 august 2015 kl. 14.23
  Designer Isabel Berglund har arbejdet sammen med 600 borgere fra Trekantsområdet om at strikke seks huse.
  
  Maskernes Monument er navnet på et stort strikkeprojekt i Trekantsområdet. Seks værker i strik vil blive opført i Kolding, Fredericia, Vejle, Vejen, Billund og Middelfart i forbindelse med Trekantområdets Festuge.
  Værkerne er lavet af kunstner Isabel Berglund i samarbejde med Trapholt, og værkerne har alle form af huse, hvor vægge og tag består af håndstrikkede trekanter, der bliver syet sammen. Torsdag var der rejsegilde i Kolding.
  - Det er jo et kunstprojekt af høj kunstnerisk kvalitet, og samtidig er det en folkelig måde at binde området sammen på. Projektet har engageret mere end 600 borgere, og der har været folk med fra 7 år til 93 år, siger Trine Nissen, der er kommunikationschef på Trapholt.
  Borgerne i hver by har strikket til en anden bys kunstværk, og huset i Kolding er strikket af Vejles borgere. Efter Trekantområdets festuge bliver alle seks værker samlet på Trapholt.
  Se hvordan det så ud, da huset i strik torsdag var ved at blive samlet (Varighed: 55 sekunder).
  